**Polufinale 2.- 05. 05. 2015.**

Mara je djevojčica stara 12 godina. Voli provoditi vrijeme na internetu, facebooku i drugim društvenim mrežama. Jednom prilikom je na facebook-u upoznala Karla 14. godišnjeg mladića. Dugo su se dopisivali, Mara je već bila navršila 13 godina, pa kako su se u većini stvari slagali odlučili su se naći u jednom kafiću blizu kina kako bi se upoznali. Mara je došla ranije i čekala u kafiću za stolom za koji su se bili dogovorili da će se naći. Vrijeme je prolazilo, a Karlo još nije došao. Mari je pristupio neki čovjek star oko 50 godina i pitao može li sjesti. Mara je to odlučno odbila. Ali kako gospodin nije odustajao to je Mara popustila. Kada je sjeo rekao je da je on ustvari Karlo i da se cijelo vrijeme dopisivala s njim, a fotografije koje su se nalazile na facebook-u pripadaju jednom njegovom daljnjem rođaku. Mara se prvo bila prepala, i htjela je otići, a zatim je na nagovaranje tog gospodina koji joj se predstavio kao Hrvoje ipak ostala. Dugo su sjedili i razgovarali, a zatim su se razišli i svatko je otišao svojim putem. Nastavili su se dopisivati putem interneta i društvenih mreža, ali i sastajati jednom tjedno na raznim mjestima, pa i u hotelu. Mara se polako zaljubljivala u Hrvoja, godila joj je pažnja koju joj on kao stariji muškarac poklanja i postala je glavna u svojem društvu. Mara je slala internetom svoje obnažene fotografije Hrvoju, a Hrvoje nije ništa odgovarao internetom, već ju je hvalio i davao komplimente samo kada bi se sastajali nasamo. Marinoj majci Berti, počelo je biti sumnjivo Marino ponašanje, dugo sjedenje za računalom, sređivanje, pa čak i šminkanje, a činilo joj se da je nekoliko puta osjetila dim cigarete u Marinoj sobi. Jednog dana Mara se nije vratila iz škole kući. Berti neko vrijeme nije ništa bilo sumnjivo, jer je mislila da će Mara doći kasnije, da je u kupovini sa prijateljicama, a što je znala činiti i prije. Berta je popila cijelu bocu vina i zaspala. Kada se probudila oko ponoći Mare još nije bilo kući. Berta je počela nazivati sve Marine prijatelje od kojih je imala broj zatim školu, bolnice, i na kraju policiju. Nakon provedene istrage utvrđeno je da tog dana kada je Mara nestala, uopće nije bila u školi, a jedan njezin kolega vidio ju je kako ulazi u auto koji je vozio stariji čovjek. Prema opisu koji je dao policiji riječ je bila o Hrvoju. Opis automobila i registraciju vozila policiji je dao jedan slučajni prolaznik Grga, koji je zapazio i zapamtio automobil i njegovu registraciju, kada je vidio da u automobilu nedaleko škole sjede zagrljeni i ljube se stariji čovjek i djevojčica od nekih 12., 13. godina, a izgledalo mu je da vrše i spolni odnošaj, ali se nije usudio više približiti automobilu, jer ga je Hrvoje opazio i gestom mu pokazao da će mu odrezati glavu, što je Grga shvatio kao prijetnju. Htio je sveprijaviti policiji, ali je na kraju odustao.

A1. Hrvoje je počinio kazneno djelo Iskorištavanja djece za pornografiju (Članak 163. KZ)

N1. Hrvoje nije počinio ovo kazneno djelo.

A2. Hrvoje je počinio kazneno djelo Oduzimanja djeteta (Članak 174. KZ)

N2. Hrvoje nije počinio ovo kazneno djelo, jer je Mara pošla dobrovoljno.

A3. Grga je počinio kazneno djelo Neprijavljivanja počinjenog kaznenog djela (članak 302. KZ)

N3. Grga nije počinio ovo kazneno djelo.

A4. Hrvoje je počinio kazneno djelo Prijetnje.

N4. Hrvoje nije počinio ovo kazneno djelo.